Аԥсны
Ажәабжьқәа Sputnik Аԥсны аҟны
Апрокуратура рҿахәы рҿырхит Аҟәа амитинг ҳалахәын ҳәа арзаҳалқәа назгаз ауаа
13:23 14.01.2022 (ирҿыцуп: 13:27 14.01.2022)
© Sputnik / Томас ТхайцукПрокуратура Сухума
© Sputnik / Томас Тхайцук
Ажьырныҳәа 13 ахәылԥаз Аҟәа ақалақь апрокуратурахь инеит гәыԥҩык аоппозициа ахаҭарнакцәа ԥхынҷкәын 21 рзы аҳҭнықалақь аҟны имҩаԥысыз амитинг ҳалахәын, ҳаргьы ҳаанышәкыл ҳәа.
АҞӘА, ажьырныҳәа 14 - Sputnik, Сариа Кәарцхьиаԥҳа. Аҟәа апрокуратура рҿахәы рыҿнахит Аҟәа ззин ыҟамкәа имҩаԥгаз амитинг ҳалахәын ҳәа адырра ҟазҵаз ауаа. Абри атәы аанацҳауеит Апрокуратура хада асаит.
Адырраҭараҿы ишазгәаҭоу ала, Аҟәа апрокуратурахь аоппозициа рхаҭарнакцәа гәыԥҩык арзаҳалқәа рыман инеит. Дара ирҳәеит Аԥсуа драматә театр аҿаԥхьа ԥхынҷкәын 21 2021 шықәса рзы имҩаԥысуаз аҿагыларатә акциа ишалахәыз, убри инамаданы дара арзаҳалқәа рҩит, аҳәарагьы ҟарҵеит ацәгьоура шыруз азы хатәгәаԥхарала адырра ҟарҵеит ҳәа иԥхьаӡазарц, иахәҭоу ахьырхәра иақәдыршәарц.
"Иааргаз арзаҳалқәа инарықәыршәаны, урҭ атәылауаа ашаҳаҭцәа раҳасабала рҿахәы рҿыхын, аха ԥхынҷкәын 21 2021 шықәса рзы аилаҩеиласрақәа реиҿкаара, ма аиҳабыратә хыбрақәа рҿаԥхьа иҟаз аибарххарақәа рылахәра афакт шьақәдмырӷәӷәеит. Убри аан иазгәаҭатәуп Аԥсны Аҳәынҭқарра Ашьаусԥшааратә закәанеидкыла ахәҭаҷ 141 ишазԥхьагәанаҭо дарбанзаалак ауаҩы ацәгьоура шыҟаиҵаз азы хатәгәаԥхарала адырра ҟаиҵоит ҳәа", - ҳәа аанацҳауеит Апрокуратура хада.
Заанаҵтәи ашьаусԥшааратә усбарҭа аршаҳаҭгақәа реизгара ишаҿыц иаҿуп "ауаа рацәа злахәыз аилаҩеиласрақәа еиҿызкааз рганахьалагьы".
Ԥхынҷкәын 21 2021 шықәса рзы Аҟәа аиҳабыратә хыбрақәа рҿаԥхьа имҩаԥысит ззин рыҭамыз амитинг, анаҩс уи аҿагыларатә акциахь ииасит.
Ԥхынҷкәын 23 рзы Аҟәатәи апрокуратура ашьаус хацнаркит ԥхынҷкәын 21 рзы ауаа рацәа злахәыз аилаҩеиласрақәа реиҿкаареи рылахәхареи афакт азы.
Ажьырныҳәа 8 рзы Аҟәа апрокуратура иааннакылеит урҭ аибарххарақәа ирылахәыз хәҩык ауаа.
Иаанкылоу харас ирыдырҵоит Аԥсны Ашьаустә закәанеидкыла ахәҭаҷ 206 ахәҭа 2 ала иазԥхьагәаҭоу ацәгьоура - ауаа рацәа злахәу аиҿагыларақәа рылахәра.
Ажьырныҳәа 11 рзы Аҟәа ақалақьтә ӡбарҭа Аҟәа имҩаԥысуаз аҿагыларатә акциа алахәылаҩцәа хҩык рганахьала азыӡбақәа аднакылеит. Урҭ иреиуоу Аслан Ҭаниа жәохәымш ихақәиҭра далхәыдатәызарц иқәнаҵеит, Баҭал Ҵәыџьба – мызки жәохәымши, Рамаз Џьопуа – хәажәкыра 22 рҟынӡа аҩнытә баандаҩра даҵакызарц.
Баграт Сурмаа иганахьала Аҟәатәи ақалақьтә ӡбарҭа азыӡба аднакылеит ҩажәамш - ажьырныҳәа 28 рҟынӡа даанкылазарц.
Анрик Инаԥшьба мызкы ҳәа - жәабран 8 рҟынӡа дбаандаҩызарц иқәырҵеит.